b'\n_START_ARTICLE_\nAlgoritem\n_START_PARAGRAPH_\nAlgor\xc3\xadtem je navodilo, s katerim se re\xc5\xa1uje nek problem. Obi\xc4\x8dajno je zapisan kot seznam korakov, ki pripeljejo do re\xc5\xa1itve problema. Kako podrobno se razdela korake, je odvisno od tega, kdo izvaja algoritem (\xc4\x8dlovek, ra\xc4\x8dunalnik). \xc4\x8ce algoritem izvaja ra\xc4\x8dunalnik, potem se govori o ra\xc4\x8dunalni\xc5\xa1kem programu.\n_START_SECTION_\nEtimologija\n_START_PARAGRAPH_\nBeseda algoritem izhaja iz imena perzijskega matematika in pisca Al-Hvarizmija, ki je v 9. stoletju postavil algoritme za osnovne matemati\xc4\x8dne operacije. Njegova najbolj pomembna knjiga, Kitab al-D\xc5\xbeabr val-Mukabala (Pravila reintegracije in redukcije), je bila osnova za standardizacijo arabskih \xc5\xa1tevilk v evropski matematiki. Del njegovega imena, Al-D\xc5\xbeabr, je bilo kasneje interpretirano kot beseda algebra. Okoli leta 1960 se je izraz algoritem pojavil v ra\xc4\x8dunalni\xc5\xa1kem izrazoslovju in je deduktivni postopek za re\xc5\xa1evanje matemati\xc4\x8dnih problemov.'